**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL VIEŠOSIOS ĮSTAIGOS „MAŽŲJŲ PASAULIS“ ATLEIDIMO NUO VIETINĖS RINKLIAVOS UŽ LEIDIMO ĮRENGTI IŠORINĘ REKLAMĄ IŠDAVIMĄ“ PROJEKTO**

**1. Sprendimo projekto esmė, tikslai ir uždaviniai.**

Savivaldybės tarybos sprendimo projektu siūloma suteikti lengvatą VšĮ ,,Mažųjų pasaulis“ (kodas 302832664) (toliau – Įstaiga), atleidžiant savivaldybės biudžeto sąskaita nuo 166,00 Eur vietinės rinkliavos už leidimo įrengti išorinę reklamą, adresu Kretingos g 177, Klaipėda, laikotarpiu nuo 2021-01-01 iki 2021-12-31.

Teikiamo sprendimo projekto tikslas ir uždaviniai – priimti sprendimą dėl lengvatos suteikimo juridiniam vienetui, taip skatinant asmenis, investuojančius į ikimokyklinės ugdymo įstaigos kūrimą, modernizavimą, ugdymo paslaugų kokybės gerinimą.

**2. Projekto rengimo priežastys ir kuo remiantis parengtas sprendimo projektas.**

Sprendimo projektas parengtas, vadovaujantis Lietuvos Respublikos vietos savivaldos įstatymo 16 straipsnio 2 dalies 18 punkto nuostata, kad tik savivaldybės taryba priima sprendimus teikti mokesčių, rinkliavų ir kitas įstatymų nustatytas lengvatas savivaldybės biudžeto sąskaita, Lietuvos Respublikos rinkliavų įstatymo 12 straipsnio 3 punktu ir Klaipėdos miesto savivaldybės tarybos 2013 m. lapkričio 28 d. sprendimo Nr. T2-300 „Dėl vietinės rinkliavos už leidimo įrengti išorinę reklamą Klaipėdos miesto savivaldybės teritorijoje išdavimą nuostatų patvirtinimo“ 22, 26 punktų nuostatomis.

Sprendimo projekto rengimo priežastys – gautas ir įvertintas Įstaigos prašymas atleisti nuo vietinės rinkliavos už leidimo įrengti išorinę reklamą išdavimą.

Įstaiga savo prašyme nurodė, kad prašo suteikti vietinės rinkliavos lengvatą už leidimo įrengti išorinę reklamą išdavimą, pastačius informacinę nuorodą, kurioje pateikiama informacija apie Įstaigą: pavadinimas, adresas, kontaktinis telefono numeris.

Prašyme nurodoma, kad Įstaigą lanko 30 ikimokyklinio amžiaus vaikų, kurių amžius nuo 1,5 iki 6 metų. Įstaiga suteikia galimybę auklėtiniams lankyti šokių pamokas, lauko teniso, muzikos, robotikos, užsienio kalbos ir kitus užsiėmimus, organizuoja išvykas į teatrą, muziejus, gamtą.

Įstaiga savo rašte akcentuoja platų teikiamų paslaugų spektrą, išskiriantį darželį iš kitų ugdymo įstaigų mieste ir ugdymo naudą, kai jį galima teikti nedideliam skaičiui vaikų grupėse. Įstaiga nurodo, kad sutaupytas vietinės rinkliavos lėšas skirs vaikų ugdymo gerinimui.

**3. Kokių rezultatų laukiama.**

Šiuo sprendimu siekiama suteikti lengvatą viešajai įstaigai, vykdančiai ikimokyklinį vaikų ugdymą, suteikiant lengvatą vietinei rinkliavai už laikotarpį nuo 2021-01-01 iki 2021-12-31, trūkstant laisvų vietų Klaipėdos miesto ikimokyklinio ugdymo įstaigose, skatinant ir skleidžiant teigiamą požiūrį į privačių darželių steigimą, kas padeda mieste mažinti nepatekusių į savivaldybės darželius vaikų problemos mąstą. Vietinės rinkliavos lengvatos suma būtų panaudojama teikiamų ugdymo paslaugų kokybės gerinimui.

**4. Sprendimo projekto rengimo metu gauti specialistų vertinimai.**

Finansų skyrius nustatė, kad Įstaiga atitinka nereikšmingos (*de minimis*) pagalbos reikalavimus, nustatytus Komisijos reglamentu (ES) Nr. 1407/2013.

Apskaitos skyriaus duomenimis Įstaiga pradelstų mokėtinų sumų į Klaipėdos miesto savivaldybės biudžeto sąskaitą neturi.

Įstaigos pateiktas išorinės reklamos projektas yra suderintas nustatyta tvarka.

**5. Išlaidų sąmatos, skaičiavimai, reikalingi pagrindimai ir paaiškinimai.**

Vadovaujantis Klaipėdos miesto savivaldybės tarybos 2013 m. lapkričio 28 d. sprendimu Nr. T2-300 patvirtintų Vietinės rinkliavos už leidimo įrengti išorinę reklamą Klaipėdos miesto savivaldybės teritorijoje išdavimą nuostatų 13.9, 13.13 ir 23.1 punktais, vietinės rinkliavos dydis už leidimą įrengti išorinę reklamą Kretingos gatvėje (zona GM) yra 104,00 Eur per metus už 1 kv. m.

Įstaigos išorinės reklamos matmenys pagal pateiktą ir suderintą su atsakingais asmenimis projektą – 800 mm x 1000 mm, plokštumų skaičius – 2 vnt., iš viso 1,6 kv. m (0,8 m x 1 m x 2). Metinis vietinės rinkliavos dydis už leidimo išorinei reklamai išdavimą Įstaigai laikotarpiui nuo 2021-01-01 iki 2021-12-31 būtų 166,00 Eur (104 Eur x 1,6 kv. m). Vietinės rinkliavos 100 proc. lengvata nuo 2021-01-01 iki 2021-12-31 sudarytų 166,00 Eur.

**6. Lėšų poreikis sprendimo įgyvendinimui.**

Nėra.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – suteikta lengvatą viešajai įstaigai, vykdančiai ikimokyklinį vaikų ugdymą, siekiant gerinti sąlygas ikimokyklinukams.

Neigiamos pasekmės – savivaldybės biudžeto pajamos iš vietinių rinkliavų sumažėtų 166,00 Eur už 2021 metus.

PRIDEDAMA:

1. Įstaigos prašymo, paraiškos išduoti leidimą ir reklamos projekto kopijos, 8 lapai.
2. Apskaitos skyriaus išvada, 1 lapas.

Finansų skyriaus vedėja Kristina Petraitienė